정조 12년
戊申十月初三日巳時上御誠正閣大臣有司堂上入侍時領議政金致仁左議政李性源右議政蔡濟恭戶曹判書徐有隣禮曹判書李在簡吏曹判書鄭昌順刑曹判書李秉模慰諭御史鄭大容左承旨李時秀假注書李貞運記事官李相璜金祖淳以次進伏訖上曰右副承旨入侍賤臣承命出與右副承旨金履正偕入進伏致仁等曰朝氣頗寒此時聖體若何上曰一樣矣致仁曰王大妃殿氣候若何上曰一樣矣致仁曰惠慶宮氣候若何上曰一樣矣致仁曰昨日動駕時刻太早當此初寒恐有妨於節宣之道下情誠不勝悶迫矣上曰有冊寶奉審之事不得不夙駕矣上曰左相事誠過矣獨不念朝體之重耶性源曰不但有賤疾揆以廉隅實難抗顔矣上曰臺言歸之生疎好矣何乃自巽之至此朝廷之不尊未必不由於是矣性源曰臣雖疲然豈爲臺言至於煩懇乎精力病狀轉益難强惟望體諒之恩矣上曰過矣領右相之意何如致仁曰臺臣初疏不必爲引而再疏則顯有抑揚之意似不可無箚引矣至於宋載經疏則只是自服也尤不當引義矣濟恭曰臣亦俄者言於僚相初箚則過而再箚則似不可無矣上曰僚席之間所見之各異如此如此而安得使朝廷尊乎予意則終涉太過玆以面諭須念朝體勿復爲引至於重臣再疏予未得見措語果何如云耶致仁曰臣亦未見而似無別語矣上曰予之所大懼者朝廷之因此不尊也頒賞亦係重事須卽擧行更勿過引領右相亦以此曉解好矣性源曰前後筵席屢已陳懇人言之外疾病誠難强懇乞體諒矣上曰豈有體諒之理哉如是相持徒傷事面而已命書傳敎曰寧越致祭承旨先詣莊陵陵上丁字閣碑閣奉審形止仍卽狀聞上曰有何覆奏者乎致仁曰廟堂事幾皆回啓而海西分等狀纔入來矣致仁曰此黃海監司李敬倫災實分等狀啓也谷山等四邑置之尤甚康翎等八邑置之之次延安等十一邑置之稍實仍以爲元劃災一千結外不足災四百五十三結五負三束及綿田災五百三十七結七負二束特許加劃後錄條件竝請令廟堂稟旨分付矣其一當此田穀之失稔新舊還竝納實有騷擾之慮稍實之次邑舊還當分數徵捧而尤甚邑舊還限明秋停退事也其一黍粟通一道判歉本色責納其勢末由尤甚邑三分一之次邑四分一以精實穀準折代捧待明秋還作本色事也其一牙兵入防其弊不些特許停止事也其一推奴徵債限明秋防塞事也分等依狀請施行災結加請雖似不多其實則海西畓結不過萬五千結而道路傳聞皆稱登稔則元劃災二千結似無不足而道臣所請如此二百結更令加給綿農被歉宜所軫念綿田災五百三十七結零特爲準許尤甚邑舊還停退事黍粟尤甚邑三分一之次邑四分一準折代捧待明秋還作本色事牙兵入防停止事推奴徵債防塞事亦竝許施爲宜以此分付何如上曰左右相之意何如性源曰臣之待罪海營時請災之數亦過二千今此道臣所請四百之數似不至過濫矣濟恭曰海西畓總原數不過一萬五千結而今年畓穀不至失稔前給一千結外若加給二百則似可免白徵之患矣上曰禮判曾經海伯亦陳所見可也在簡曰以畓總論之則一千二百餘結亦不可謂不多而海州延白等處素多舊初不今此加請之數似不爲過濫矣上曰禮判所奏如此於卿意何如致仁曰所謂舊初不名色諸道皆有之奚獨海西而已乎然重臣之言如此其在寧失於民之義二百結外加給五十三結零似好矣上曰依爲之出擧條致仁曰北關舊還稍實邑外似不可擧論以此分付何如上曰依爲之出擧條致仁曰守摠兩營狀啓舊餉還徵捧事纔已覆奏依施而近聞畿農消息及其收獲所出無實大不如向來傳說然則兩營請捧之舊還未免過多就其元數內三分一減捧似宜以此分付何如上曰左右相之意何如性源曰臣亦無異見矣濟恭曰當初覆奏臣則固慮其或爲過多領相之減數改請其意誠好矣上曰依爲之出擧條上曰各營砲放之貫三中者皆爲十人少不下八人而禁營則只有一人禁營才藝遜於他營而然乎性源曰得中者果止一人矣致仁曰向日右相所奏故相李浣之言誠好矣中旬本爲試藝兼寓慰悅而近來則只爲慰悅禁營中旬之務精誠好矣性源曰禁營勸武無一人入格事涉埋沒故都監勸武之善射者臨時傳令僅得一人入格矣上曰中旬都監爲主禁御兩營次之守摠兩營則時因特敎擧行矣今則請得賞木比例於都監誠極無謂此後則無得如此之意卿宜提飭矣致仁曰守禦使金鍾秀送言以爲南漢軍官春秋都試昨今年皆未設行今則八道兩都皆已設行南漢不宜異同仍要臣經稟故敢達矣上曰使之設行可也出擧條致仁曰同文彙考校正譯官崔猉齡有令本院草記論賞之命而考之院例堂下譯官則固有高品付祿等施賞之規堂上譯官則加資外無可施之賞矣臣於猉齡事欲一仰稟而未果諸學譯官不以本院事而以他技自他司覆奏加資者向在乙丑辛未間先臣再次筵達還收加資出擧條申飭爲本院定式則猉齡不有院規以公廨修補之勞至被加資之典駭妄甚矣事不在於目下故雖不請罪其加資則不可不還收故敢達矣上曰依爲之而校正之勞當施何賞耶致仁曰馬帖似過弦弓似宜矣上曰左右相之意何如性源曰施以弦弓之賞似好矣濟恭曰弦弓之外似無可施之賞矣上曰依爲之出擧條致仁曰臣之兼帶譯院都提調累煩私懇未蒙允兪臣固惶恐宜不敢更達而第今各學等第多有見窠不但公而有掣肘之端渠輩缺望尤有甚焉而以臣疾病精力萬無試取塡闕之望須速變通庶免益滯特加體諒臣實顒俟上曰左右相之意何如性源曰臣於該院事所昧昧而臣之從兄年前兼帶時聞之則果多事矣濟恭曰領相陳懇雖如此遇事則聰明精力靡或不及恐不必副其懇矣上曰卿懇旣若此特許所請左相爲都提擧斯速設行俾無等待之弊可也出擧條上曰禹禎圭疏中髢䯻一款有爛商回啓之敎矣其果何以爲之耶致仁曰髢䯻之弊夫孰不言昔年施禁而旋弛者蓋以可代之無洽好物事故耳今自上特下傳敎嚴禁髢䯻其可代者亦爲明敎則無論士夫閭巷自當遵行一番定制痼弊可以永除矣性源曰髢䯻一事實爲目今痼弊不可不及今變通矣濟恭曰臣於髢䯻一事業欲一陳所懷而頃問領相則領相有持重之意故姑且趑趄而實有耿耿者矣蓋見今莫大之弊蔑有加於髢䯻者委巷之間雖儒生至窮之家非六七十兩錢貨無以買賣如欲成樣者則不得不費了數百金其勢賣田賣宅之外無他道理而有可賣之田宅者亦幾人乎以故有子者雖或娶婦以其不得爲髢䯻無以捲髪婚嫁六七年之間不得行見舅姑之禮以至廢倫者指不勝屈聖上深居九重豈知其弊之若是之痼乎今當宵旰孜孜勵精圖治之辰凡有民瘼雖絲毫之微盡心除去如恐或遺而乃於此莫大之弊未有明命有若置之於無奈何之域者抑獨何也諸議以爲爛商可代之物然後始可行之然所謂可代者人見各自不同雖經歲閱年萬無歸一之理若自上斷然決定使一國之內不復戴髢䯻則可代之物特節目間一號令間事不如是則臣恐今日明日未有究竟之期矣上曰有司堂上亦陳所見可也有隣曰髢䯻誠爲目下痼弊而況有先朝已行之禁到今申明孰敢不不可但代用一款議者携貳先講代用之制仍著禁髢之令恐合事宜矣在簡曰髢䯻之弊不可不及今變通而況以繼述中一事下敎惟在斷而行之耳昌順曰臣於日前賓對時亦以此事有所酬酢於大臣者領相之意亦非以爲不可禁而但可代之制未有的定故有所持疑苟欲祛奢莫先於此臣以大僚酬酢傳於諸宰則莫不聳聽皆言當禁諸宰之言如此則一世之議可以推知家長之見皆然則婦女之論亦必無異髢䯻之當禁孰不以爲然乎雖是婦人之服亦係儀章之制不可各從所好人各異製博詢群議從長折衷可代之物永爲定制好矣秉模曰髢䯻之弊難以勝言臣豈有他見先定可代之物斷而行之則繼述之德孰不欽仰乎上曰右相之言不但的確予之必欲復舊制前此筵席屢示微意此無他深意在於明聖志紹盛烈何謂明之大抵中撤之本非聖意自右相以下逮事而及聞者孰不知其委折乎伊時逆賊麟漢敢以宮樣等語乘間創發上以侵犯下以鉗制於是乎筵臣莫敢有異辭禁遂弛而令遂廢此蓋賊麟貪慾無比僭奢又無雙至於加髢之大其制侈其式高其䯻自謂有素癖故去侈去䯻之禁令心常不平畢竟有此沮格之擧卽此一節無臣分可知況以事理言之同氣之間兄則仰贊弟則請罷是不但朝廷之罪人抑亦私室之悖弟雖小於此之法制聖斷赫然令甲一定則爲群下者有不敢較計於些兒見聞之生熟而輕加雌黃之論況以濫腸猾手患不能窮其所慾必欲壞敗而後已予則曰惟此事賊麟可誅今方別下傳敎申復舊制沿革顚末須有一番敷示後生少年之未詳事實者庶得以知所未知聞所未聞初欲含忍今予不言今人孰肯言之先以此擧條頒示朝紙俾各曉然可也出擧條上曰予以此事久已有定而未及發說矣減布濬川卽我先大王盛德至意而禁酒互婚罷髢此三事亦出於我先王保世臣爲生民之至仁聖意而禁酒則因厚謙祀玆酒之言旋卽還寢罷髢則因麟漢宮樣之說亦復不行禁婚則亦因龜柱之言而還寢不得如減布濬川之遂爲定制此豈我先王本意哉予嘗痛之思所以明聖志紹盛烈而禁酒禁昏有難遽行獨髢䯻一事不可不及變通宮樣云云豈成說乎君上之所御笠子朝臣士庶亦皆通着獨於簇頭里何嫌宮樣乎當時豪貴之家爭相務勝一髢之費或過千金而其中麟漢之家爲尤甚故以其僭侈之心肆發脅持之說遂使我先王祛奢爲民之至誠美制有始無終寧不痛哉以是之故常所耿耿今則予意已牢定而姑未博詢故尙此遲之矣大抵去髢一事終歸崇儉決無益奢之理一罷之後則決不撓改各思可代之物可也致仁曰不必以某物代之自朝家知委但禁髢䯻則自當有代之者矣有隣曰雖是婦女所着不可無指一的定以成一王之制矣上曰簇頭里最好而此則燕居所着至於盛服則亦當有收飾之流自今以後上自命婦下至公私賤無得以別䯻加於頭然後法始可行此則予當有別下傳敎而擧行條件自備局爛議成節目以進可也亦不可今日出令明日設禁自亞歲京外貴賤一竝除之則其間足可準備他物以此爲定好矣命書傳敎曰加髢之禁一言而蔽之曰亟可復也天下無萬全之法亦無兩便之事予於是禁獨以爲反是由奢入儉非萬全乎用夏變夷非兩便乎況吾先王成憲而未克永遵而久傳卽予耿菀輪囷嘗欲復其舊而後已者於乎先大王五十年神功大業非予小子所敢模劃而謹稽成憲之大者其目有五曰減疋也曰濬川也曰禁酒也曰互婚也曰去髢也上二件擧而措之累數十年民蒙字恤之澤人免沈墊之患而下三件之暫施旋格非出先王本意攷之國乘可按而知之然行酒重祀典也重民命也禁亦聖德行亦聖德決不敢更或議到互婚利害姑未敢質言最是宜革而易祛者莫勝於加髢故曰禁加髢卽明聖志紹盛烈之一端云爾然因廷議之不一齎志多年迄今因循近幸鴻臚抗論端揆繼陳予一聞而㸷然再聞而渙然今筵乃歷詢大臣諸臣斷以決之大抵加髢之爲樣見於禮經乎法書乎溯其本本非美制始也緝髮之容便成重首之飾爭尙夸大滋致翔貴汰靡者不顧傾産貧窶者幾至廢倫弊斯極矣在所矯救國中婦女加髢一切草祛祛髢專爲祛奢制雖殊而飾如舊烏在乎申令之意若其禁制與代式付之廟堂定成事目以聞令行日字京師限以陽復日諸道限以關到後二十日莫曰婦女服飾無關於政治惟予斷斷苦心在於明聖志紹盛烈此六字而從今以往可以由奢而入儉用夏而變夷奚但搢紳大夫之怵惕榮幸感欣交中雖在婦人女子亦庶幾風動而影從豈不誠休哉美哉法令輒以不持久爲口實而令出惟行不惟反金石可泐此禁不可弛凡厥臣僚之立予朝者孰敢更以加髢一事煩聞乎典則已完期日且定令後不從令者家長坐罰卽有司存焉咨爾中外臣庶須各聽悉莫犯邦憲上曰北路事情猶未詳知欲問於卿等故今日召見者此也致仁曰連見道臣評事狀聞則慶興果爲尤甚矣上曰穀簿比癸卯增得幾何有隣曰比癸卯增二十九萬石矣上曰嶺南僅得稍豐又煩民力誠所不忍北關穀若不足於冬前則當以南關穀先輸以繼之又不足然後始可運南穀自當拖至春間亦何晩乎然不可不先以南關運穀嶺倉船粟之意使北民知之恃以奠安矣交濟倉穀數爲幾何致仁曰北關則爲八萬石南關則爲七萬石矣性源曰其中亦有久置條散在條十五萬數不可謂全有而嶺南包項穀亦無留儲獨濟民倉稍裕時留爲五萬七千餘石矣上曰北路異於他道濱山挾海貿遷無路豐年則有穀賤之患歉歲則輒致如此古人有養北民如養蠶之說矣性源曰此古宰臣李彝章之言也賑南民如鵝鴨養北民如養蠶此言誠善喩矣上曰故相李宗城爲北關御史時募入私商此可謂方便規劃古則無論道臣御史皆必自爲規劃以爲生穀之道近來則輒請公穀區劃且白給之例亦非古規也至於蠲減等節乃是特恩而近來便成已例不得不然矣且內需司財力乃是應稅中割出者故予則以爲不可他用只當用於民事年來因內下賑資所用殆過五六萬今所餘者似不過二萬餘數而今年北路亦不可不又用數千矣還穀停退雖有成命道臣守令方急於捧還不無不卽宣布之慮欲擇別付料中可合人慰諭使下去前先令往布此果何如致仁曰御史之行不日當發臣意則不必先送別人矣上曰此非筵席之所可及者而奉命之臣亦不可無觀勢便宜還上雖有折半停退之命民邑形勢苟不至十分地頭則不必拘此雖折半或有難制之民則亦不可一例催督此則惟在奉使之臣矣御史發行前必十分商量熟講隨事陳稟可也旣發之後雖有狀啓亦不如面陳之詳矣上曰別付料中若欲送之則果有可合者否性源曰穩城人田應洙臣爲問北路事昨日招見則頗了了矣上曰此人是水使之孫而忠壯將尙且不得爲可怪矣致仁曰西北之人文不得爲槐院武不得爲宣薦臣嘗怪之北道固是龍興之鄕西關亦是緩急得力之地而朝廷之待之如此豈不缺望乎濟恭曰雖西北亦豈無可用之人乎性源曰旣有言端敢此仰達矣關西一路無論文武近年以來久未聞表表調用者已非惟才一視之意而雖以蔭路言之道內人士亦有讀書修飭者以臣所見前參奉李膺擧以其家則三世忠臣旌閭以其人則文行有稱如此之人宜有收用之擧矣上曰蒐羅一念嘗所惓惓聞卿言此等人須有別般收用可以奬勵道內人士況一門三忠尤可知其名家令該曹卽爲調用分付道伯仍卽起送可也出擧條大容曰北關三手軍錢蔘價布曾有留作賑資之例今亦依此擧行何如上曰大臣之意何如致仁曰依癸卯監賑時例許施似宜矣性源曰兩色錢布旣有留作賑資之例許施似宜矣濟恭曰癸卯已例別是特恩不必每每援用而見今爲北民宵旰之憂靡所不至依御史所請許施似好矣上曰依爲之三手軍錢蔘價布尤甚邑蕩減之次邑分數停退餘數取用可也出擧條大容曰空名帖一千張道臣旣已請得臣與道臣相議分用於南北關何如上曰依爲之出擧條大容曰臣旣奉慰諭監賑之命則慰悅民情專在於穀物之預劃而北關之時留穀簿視癸卯雖曰稍優年事之慘被歉荒比癸卯殆無異焉今以癸卯已例南關穀二萬石姑先劃給則臣當隨民情之緩急以爲移粟賙賑之資而北關之穀如可分排則不必盡輸如或有不足之患從當加請矣上曰卿等之意何如致仁曰固當依其請許施而嗣歲之慮亦不可全忘也性源曰自朝家劃給之後北運之遲速多少惟在繡衣之斟量緩急準許似好矣濟恭曰朝家雖許運穀若其審察南北關事勢緩急或運或置惟在御史酌量處之今姑依請許施恐無妨矣上曰依爲之出擧條性源曰本營木邊留儲見之今番頒賞木以封不動中姑先取用何如上曰依爲之出擧條在簡曰平昌國舅祠題主式祝文式纔已書入矣當依此用之乎上曰依爲之祝式則令內閣撰進承旨下去時齎去藏置本祠兩節日以此用之定式可也出擧條上曰政官牌招開政出榻敎命退諸臣以次退出